1973ൽ ബില്ലി ജീൻ കിങ്ങും(എമ്മ സ്റ്റോൺ) റോബർട്ട് ലാറിമോർ റിഗ്സും(സ്റ്റീവ് കാരെൽ) തമ്മിൽ നടന്ന ടെന്നിസ് മാച്ചിലേക്ക് നയിച്ച സംഭവ വികാസങ്ങളും അവരുടെ വ്യക്തിജീവിതങ്ങളും കഥാരൂപത്തിലാക്കിയതാണ് സിനിമയുടെ കഥാ തന്തു. ബില്ലി ജീൻ കിങ്ങും ഗ്ലാഡിസ് ഹെൽഡ്മാനും(സാറാ സിൽ വർമാൻ) തുല്യമായ ടിക്കറ്റ് വില്പന ഉണ്ടായിരുന്നിട്ടും സ്ത്രീകൾക്ക് പുരുഷന്മാരുടെതിന്റെ എട്ടിലൊന്ന് പ്രതിഫലം മാത്രം കൊടുത്തുകൊണ്ട് ഒരു ടെന്നിസ് ടൂർണമെന്റ് പ്രഖ്യാപിച്ച ജാക്ക് ക്രാമറെ(ബിൽ പുൾമാൻ) ചോദ്യം ചെയ്യുന്നു. ഇരുവരും സ്ത്രീകളുടെതായ മത്സരപരമ്പര ആരംഭിക്കുമെന്ന് പറഞ്ഞിട്ടും സ്ത്രീകളുടെ കളിയ്ക്ക് നിലവാരം കുറവാണെന്ന് വാദിച്ച്  പ്രതിഫലത്തിന്റെ കാര്യത്തിൽ മാറ്റമൊന്നും വരുത്താൻ ക്രാമർ തയ്യാറാവുന്നില്ല. പിന്നീട് അമേരിക്കൻ ലോൺ ടെന്നിസ് അസോസിയേഷനിൽ നിന്ന് പുതിയ മത്സരപരമ്പരയിൽ പങ്കെടുക്കുന്ന സ്ത്രീകളെ ക്രാമർ പുറത്താക്കുന്നു. ഹെൽഡ്മാൻ വിർജീനിയ സ്ലിംസ് സിഗററ്റ് കമ്പനിയിൽ നിന്ന് ആകർഷകമായ ഒരു സ്പോൺസർഷിപ്പ് നേടുന്നത് വരെ സ്ത്രീകളുടെ പരമ്പര സാമ്പത്തികമായി കഷ്ടപ്പാടിലായിരുന്നു. ബില്ലി ജീൻ ലാറി കിങ്ങുമായുള്ള(ഓസ്റ്റിൻ സ്റ്റവൽ) തന്റെ വിവാഹബന്ധം അപകടത്തിലാക്കിക്കൊണ്ട് അവരുടെ കേശാലങ്കാര വിദഗ്ദ്ധയായ മരിലിൻ ബർനെറ്റുമായി(ആൻഡ്രിയ റൈസ്ബറൊ) പ്രണയത്തിലാകുന്നു.  

റിഗ്സിന്റെ ചൂതാട്ടത്തോടുള്ള ആസക്തി ധനികയായ പ്രിസില്ല വീലനുമായുള്ള(എലിസബത്ത് ഷു) വിവാഹത്തിൽ വിള്ളൽ വീഴ്ത്തുന്നു. ടെന്നീസിൽ ബെറ്റുവെച്ച് നേടിയ റോൾസ് റോയ്സ് ഒളിച്ചുവെക്കാൻ കഴിയാതെ വന്ന അയാൾ വീട്ടിൽ നിന്ന് പുറത്താക്കപ്പെടുന്നു. ഈ സമയത്താണ് സ്ത്രീകളുടെ ടെന്നിസിലെ ഉന്നത റാങ്കിലുള്ള കളിക്കാരുമായി കളിക്കുക എന്ന ആശയം അയാൾക്ക് കിട്ടുന്നത്. തന്റെ 55ആം വയസ്സിലും ഏതു വനിതാ കളിക്കാരിയെയും തോൽപ്പിക്കാൻ കഴിയുമെന്ന് വീമ്പടിക്കുന്നു. ബില്ലി ജീൻ കളിക്കാൻ വിസമ്മതിച്ചപ്പോൾ അവരെ സമീപകാലത്ത് തോൽപ്പിച്ചിട്ടുള്ള മാർഗരറ്റ് കോർട്ട്(ജെസിക്ക മൿനമീ) വെല്ലുവിളി ഏറ്റെടുക്കുന്നു. റിഗ്സ് മാർഗരറ്റ് കോർട്ടിനെ അനായാസം തോൽപ്പിക്കുന്നതോടെ അന്തിമ ഒരുക്കങ്ങളിൽ അവസാനവാക്ക് തനിക്കായിരിക്കണം എന്ന വ്യവസ്ഥയോടെ കിങ്ങ് വെല്ലുവിളി ഏറ്റെടുക്കാൻ തീരുമാനിക്കുന്നു. കിങ്ങ് കഠിനമായ പരിശീലനങ്ങളിലൂടെയും മാനസിക സമ്മർദ്ദത്തിലൂടെയും കടന്നുപോകുമ്പോൾ റിഗ്ഗ്സ് ഉദാസീനനായിരിക്കുകയായിരുന്നു. ക്രാമർ അനൗൺസർ ആയി വരുന്നതിനോട് കിങ്ങ് എതിർപ്പ് പ്രകടിപ്പിക്കുകയും കളിയിൽ നിന്ന് പിന്വാങ്ങുമെന്ന് മുന്നറിയിപ്പ് കൊടുക്കുകയും ചെയ്യുന്നു. ക്രാമർ പിന്വാങ്ങുന്നു. കളിയുടെ ആദ്യഘട്ടത്തിലുള്ള തിരിച്ചടിയിൽ നിന്ന് മുക്തിനേടി കിങ്ങ് കളി ജയിക്കുന്നു.

വിമർശക പ്രതികരണം
കഥ
നിർമ്മാണം
റിലീസ്